በመሠረቱ ይህ ጣቢያ ብዙ የተለፋበትና የተደከመበት መሆኑ ያስታውቃል፤ ብዙ ወጪም ሳይጠይቅ አልቀረም፡፡ ጅምሩ ደግሞ በጣም ጥሩ ነው፤ እኔ በበኩሌ አቀራረቡንና ዝግጅቱን ወድጄዋለሁ፤ በዘርፉ ትልቅ እመርታ እንደሆነ ይገባኛል፡፡ ነገር ግን ለኢትዮጵያ ማኅበረሰብ አይሆንም፡፡ ይህ ዓይነቱ ጣቢያ እንደኛ ባለው በዕውቀትም በንቃተ ኅሊና ደረጃም በማኅበራዊ ሥነ ልቦናና በመሳሰሉ ነባራዊ ሁኔታዎች ዳዴ ለሚል ማኅበረሰብ ሣይሆን ለሠለጠነ ሕዝብና ሀገር ነው ግሩም የሚሆነው፡፡ እኛ እኮ ፍላጎታችንን ራሱን በመፈለግ የምንባዝንና ማናችንም የምንፈልገውን ነገር ሳናገኝ ወይም ያገኘን ሳይመስለኘን ከዚህች ዓለም የምንሰናበት ነን፤ አንዳንዶቻችን እኮ ያቺ የዱሮው ሁለተኛ ነው ሦስተኛ ክፍል የአማርኛ መጽሐፍ ውስጥ እንዳለችው አላዋቂ ኮራጅ ጦጣ ነን – ኩረጃን እንኳን የማናውቅ ፋራዎች – ግን ግን የሰለጠንንና ያወቅን የሚመስለን ግብዞች፡፡ አማራጮችን በአግባቡ መርምሮ የሚሆነውን ማለትም የሚጠቅመውን ከማይጠቅመው ለይቶ ጥሩውን ለመያዝ በቅድሚያ የግንዛቤ ማዳበሪያ ትምህርት ሊሰጥ ይገባል፡፡ ሕጻን ልጅ ማርና መርዝ ቢቀርቡለት ማሩን ትቶ መርዙን ሊመርጥ ይችላል፡፡ ማኅበረሰብም አንዳንዴ እንደሕጻን ቢቆጠር ለርሱ ከመጨነቅ አኳያ ነውና እኔን መሰሉ አስተያየተኛ ሊነወር አይገባም፡፡ ወያኔና ደርግ ቁልቁል እንጂ ሽቅብ እንድንሄድ አላደረጉንም፤ ማጣትን እንጂ ማግኘትን አላስለመዱንም፡፡ ድንቁርናን እንጂ ዕውቀትን አላወረሱንም፡፡ ትዕቢትን እንጂ ትህትናን አላሳዩንም፡፡ ስለዚህ ማንም ቅራቅንቦውን እያመጣ ቢደፋብን በጣም እንጎዳለን፤ በሂደት ከሀገርና ከሕዝብ ደረጃም ልንወጣ እንችላለን፡፡ ዴንማርክ ሄደህ ይህን መሰል ቲቪ ብትከፍት ምንም ማት አይደለም – The society is well informed and knows what is bad and good – እንዴ፣ እኔስ እንግሊዝኛ አያምረኝም እንዴ? ምርጫውን የሚያውቅና ስለምርጫም ግንዛቤ ያለው ሕዝብ ነውና ተጎጂ ጭራሹንም አይኖርም ባይባልም መጎዳቱን የሚረዳና ከአጓጉል ነገር ራሱንና ቤተሰቡን የሚጠብቅ ብዙ የነቃና የተደራጀ (የታጠቀም ልበል ይሆን?) ሕዝብ ስላለ ሀገር በቀላሉ አትፈረካከስም፤ ትውልድም በመጤ ባህል እንደኛ በዋዛ አይፍረከረክም፡፡ እዚህ ግን … እስኪ ተወኝ ወንድሜ፡፡
